Linje 9A

Linje 9A er en buslinje i København, der kører mellem Glostrup st. og Kongens Enghave, Valbyparken. Linjen er en del af Movias A-busnet og er udliciteret til Umove, der driver den fra sit garageanlæg i Glostrup. Med ca. 4,1 mio. passagerer i 2022 er den en af de mest benyttede af Movias buslinjer. Linjen betjener blandt andet Glostrup, Rødovre, Vanløse, Frederiksberg, Vesterbro og Kongens Enghave.

Linjen blev oprettet mellem Glostrup st. og Operaen på Holmen 24. marts 2013. Den erstattede dele af linje 13, 14, 15, 66, 85N og 123. Senere samme år blev den omlagt via Flintholm st. og i 2014 på Slotsholmen. I 2017 blev den omlagt på Holmen til Refshaleøen. I forbindelse med åbningen af Cityringen i 2019 blev den omlagt til at køre til Valbyparken i stedet for til Refshaleøen. Desuden blev den omlagt ad Rødovre Parkvej i stedet for Tårnvej.

Historie 

Linje 9A blev oprettet 24. marts 2013 med en linjeføring fra Glostrup st. via Rødovre Centrum, Vanløse st. og Københavns Hovedbanegård til Operaen på Holmen. Mellem Glostrup og Vanløse erstattede den linje 13, der omlagdes, mellem Vanløse og Hovedbanegården linje 14 og 15, der omlagdes hhv. nedlagdes, og mellem Hovedbanegården og Operaen linje 66, der omlagdes. Desuden overtog den linje 66's ekstrakørsel mellem Hovedbanegården og Operaen i forbindelse med forestillingerne.

Der var på forhånd betydelige forventninger til den nye linje, der forventedes at få 7 mio. passagerer om året, svarende til 23.000 på en hverdag. Til sammenligning havde linje 1A 9,8 mio. passagerer i 2012 og linje 3A 5,7 mio. Oprettelsen af den nye linje blev i øvrigt markeret i forvejen med en borgmesterstafet med borgmestrene fra Glostrup, Brøndby, Frederiksberg og Københavns Kommuner, der videregav stafetten, når bussen passerede kommunegrænserne. Dagen efter oprettelsen, 25. marts, blev det markeret for almindelige mennesker med et arrangement ved Vanløse st. med deltagelse af en veteranbus fra Sporvejsmuseet Skjoldenæsholm.

Samtidig med oprettelsen af linje 9A blev der også indført drift døgnet rundt på de fleste københavnske A-buslinjer med virkning fra natten mellem 23. og 24. marts. For linje 9A havde det den følge, at de første busser på linjen kom til at køre allerede ved ettiden om natten, hvor de fleste andre linjer først begynder driften om morgenen. Desuden betød det nye tiltag, at linje 9A udover de ovennævnte daglinjer også erstattede natbuslinje 85N mellem Vesterport st. og Vanløse st. Derudover fik Holmen og områderne omkring Jyllingevej nu også betjening om natten.

20. oktober 2013 omlagdes linjen ad Apollovej og Grøndals Parkvej forbi Flintholm st. i stedet for at køre direkte ad Jernbane Allé. Omlægningen var planlagt allerede ved oprettelsen af linjen men måtte afvente en ombygning og udvidelse af busterminalen ved Flintholm st.

I maj 2014 var København vært for Eurovision Song Contest 2014, der fandt sted på Refshaleøen, hvilket fik betydelige følger for linje 9A fra 5. til 10. maj. Normalt blev bustrafikken til Refshaleøen varetaget af linje 40 (nu linje 37) men med en-to afgange i timen ville den på ingen måde kunne håndtere de mange passagerer til og fra prøverne og konkurrencerne. I stedet afkortedes den til Amagerværket, mens linje 9A omlagdes og forlængedes fra Operaen til Refshaleøen, der i øvrigt var blevet omdøbt til Eurovision Island i perioden. I forbindelse med forskellige arrangementer indsattes desuden ekstrakørsel mellem Hovedbanegården og Refshaleøen. I modsætning til de ordinære busser, der kørte via Christians Brygge, foregik ekstrakørslen via Vindebrogade og kun med stop ved Christianshavn st. undervejs.

Operaen var dog stadig i funktion i perioden, og i forbindelse med forestillingerne blev der derfor arrangeret særskilt ekstrakørsel mellem Islands Brygge st. og Operaen. Denne ekstrakørsel var også skiltet som linje 9A, der ellers ikke normalt kommer i nærheden af Islands Brygge st.

14. december 2014 byttede linje 9A linjeføring på Slotsholmen med linje 66, så den i stedet for at køre ad Christians Brygge forbi Den Sorte Diamant kom til at køre ad Vindebrogade og Christiansborg Slotsplads.

9. april 2017 blev linje 9A omlagt fra den hidtidige endestation ved Operaen, så der i stedet fortsattes ligeud ad Danneskiold-Samsøe Allé og Refshalevej til en ny endestation på Refshaleøen. Refshaleøen var som nævnt ovenfor hidtil blevet betjent af linje 37, men den afkortedes i stedet til Amagerværket. Omlægningen betød desuden at Operaen ikke længere havde bus til døren, så her må passagererne i stedet benyttes linje 9A's stoppested på Danneskiold-Samsøe Allé eller havnebus. Ved forestillinger i Operaen kørte der dog stadig ekstra busser mellem Hovedbanegården og Operaen. For at lovliggøre ekstrakørslen blev tre almindelige afgange sidst på aftenen omlagt til Operaen i stedet for Refshaleøen 9. december 2018.

Fra 2015 blev linje 9A gentagne gange omlagt på grund af arbejder på forskellige dele af Gammel Kongevej. Det medførte typisk ensretninger af gaden, så busser den modsatte vej måtte køre ad Vesterbrogade og Frederiksberg Allé i stedet. Fra 4. marts 2019 til 16. maj 2020 Peter Bangs Vej imidlertid også berørt, så busser mod Glostrup st. måtte køre ad Finsensvej i stedet.

Nyt Bynet 

29. september 2019 åbnede Metroselskabet metrostrækningen Cityringen. Det fik blandt andet betydning for linje 9A, der fik berøring med Cityringen ved Hovedbanegården og den nye Gammel Strand Station. Mange andre linjer blev også berørt, så derfor ændrede Movia det københavnske busnet 13. oktober 2019 til det, de kaldte for Nyt Bynet. Grundlaget for ændringerne blev skabt i forbindelse med udarbejdelse af Trafikplan 2016, der blev godkendt af Movias bestyrelse 23. februar 2017. Planerne blev efterfølgende mere konkrete med præsentationen af Nyt Bynet i januar 2018 med enkelte efterfølgende ændringer.

Nyt Bynet medførte at linje 9A kom til at køre hidtil fra Glostrup st. ad Roskildevej men blev omlagt forbi byudviklingsområdet Irmabyen ad Korsdalsvej - Rødovre Parkvej - Rødovrevej til Jyllingevej, hvorfra der fortsattes som hidtil til Gammel Kongevej. Herfra omlagdes linjen ad den hidtil busløse Madvigs Allé forbi den nye Frederiksberg Allé Station og videre ad Kingosgade og Enghavevej til Mozarts Plads og Valbyparken som erstatning for linje 3A der nedlagdes. Det var egentligt meningen, at der skulle køres ad Platanvej og Vesterfælledvej, men Platanvej var spærret, så indtil videre måtte linjen køre ad Kingosgade og Enghavevej i stedet. Betjeningen af Holmen overgik til linje 2A, der omlagdes til Refshaleøen. De dele af Tårnvej og Jyllingevej, som linje 9A ikke længere betjente, blev overtaget af linje 13 og 132 der omlagdes. På den indre del af Gammel Kongevej og over Slotsholmen erstattedes line 9A af linje 31 og i et vist omfang også af linje 26 og 37, der begge omlagdes.

I de første planer fra 2016 var det i øvrigt tanken, at linje 9A i stedet for at køre til Valbyparken skulle køre ad Sjællandsbroen og Ørestads Boulevard til Ørestad st. i stedet for linje 4A. Det blev dog senere droppet, så det i stedet blev en ny linje 18, der kom til at køre den vej.

Den planlagte kørsel ad Platanvej og Vesterfælledvej blev gennemført fra 16. maj 2020, hvor linjen blev omlagt fra Kingosgade og Enghavevej. De sidstnævnte gader var i forvejen blevet betjent af linje 1A som erstatning for linje 3A i forbindelse med indførelsen af Nyt Bynet. Platanvej og Vesterfælledvej havde derimod ikke haft busbetjening hverken før eller efter indførelsen af Nyt Bynet, men sammen med kørslen ad Madvigs Allé kom der nu en ny forbindelse på tværs af Vesterbro mellem Gammel Kongevej og Vigerslev Allé. Desuden blev betjeningen af det nye boligkvarter Carlsberg Byen forbedret.

Linjeføring 

Linje 9A kører mellem Glostrup st. og Kongens Enghave, Valbyparken. I Glostrup har linjen endestation i en busterminal mellem stationen og Glostrup Shoppingcenter. Herfra køres ad Banegårdsvej og Hovedvejen, der efter at have passeret under Motorring 3 og over Vestvolden bliver til Roskildevej. Der drejes op ad Korsdalsvej, hvor linjen kommer forbi Absalon Camping, Espelundens Idrætsanlæg og byudviklingsområdet Irmabyen. Derefter køres ad Rødovre Parkvej, hvor linjen kommer forbi Rødovrehallen, Rødovre Rådhus og Rødovre Centrum, hvor hver anden bus har endestation i aftentimerne. Linjen fortsætter ad Rødovrevej og Jyllingevej forbi Jyllingevej st. til Jernbane Allé, som der fortsættes ad til Vanløse st. Herfra fortsættes ad Vanløse Allé, Apollovej og Grøndals Parkvej til Flintholm st. Her er der anlagt en busterminal med en øperron langs vejen, hvilket betyder at busser mod Operaen må dreje ind i terminalen og derefter ud på vejen igen, mens dem mod Glostrup kan blive ude på vejen.

Efter Flintholm st. fortsættes ad Grøndals Parkvej og Sønderjyllands Allé forbi Frederiksberg Stadion, før det går indad mod byen ad Peter Bangs Vej forbi Peter Bangs Vej st., pladsen Sløjfen og Diakonissestiftelsen. Ved krydset med Nordre Fasanvej skifter gadenavnet til Smallegade, der bringer linjen videre til Frederiksberg Rådhus. Herefter går det videre ad Gammel Kongevej og om ad Madvigs Allé til Frederiksberg Allé Station. Derefter fortsætter linjen ad Platanvej og Vesterfælledvej forbi kvartererne Humlebyen og Carlsberg Byen til Carlsberg st. Efter et kort stykke ad Vigerslev Allé forbi Vestre Fængsel fortsætter linjen ad Enghavevej langs med jernbaneterrænet på Vesterbro. Nær enden af vejen kører linjen under Sydhavn st. og kort efter drejes om ad Borgbjergsvej til Mozarts Plads i kvarteret Musikbyen. Herfra køres rundt ad Borgmester Christiansens Gade - Ellebjergvej - Stubmøllevej før det sidste stykke ad Hammelstrupvej til endestationen, hvor der vendes i en rundkørsel ved indgangen til Valbyparken.

Fakta 

 Linjeføring
 Glostrup st. - Banegårdsvej - Hovedvejen - Roskildevej - Korsdalsvej -Rødovre Parkvej - Rødovrevej - Jyllingevej - Jernbane Allé - Vanløse Alle - Apollovej - Grøndals Parkvej - Flintholm st. - Grøndals Parkvej - Finsensvej - Sønderjyllands Allé - Peter Bangs Vej - Smallegade - Gammel Kongevej - Madvigs Allé - Frederiksberg Allé st. - Kingosgade - Enghavevej - Sydhavn st. - Borgbjergsvej -> Mozarts Plads >(< Sigvald Olsens Gade < Louis Pios Gade <) - Borgmester Christiansens Gade - Ellebjergvej - Stubmøllevej - Hammelstrupvej - Kongens Enghave, Valbyparken

 Overordnede linjevarianter
 Glostrup st. - Kongens Enghave, Valbyparken
 Rødovre Centrum - Kongens Enghave, Valbyparken (kun aften)
 Vanløse, Ålekistevej - Kongens Enghave, Valbyparken (kun nat)

 Vigtige knudepunkter
 Glostrup st., Rødovre Centrum, Jyllingevej st., Vanløse st., Flintholm st., Peter Bangs Vej st., Søndre Fasanvej, Frederiksberg Rådhus, Frederiksberg Allé st., Sydhavn st., Mozarts Plads

 Materiel
 22 VDL Citea LLE 120, garageret hos Umove, Glostrup.

Kronologisk oversigt 
Nedenfor er der gjort rede for permanente og længerevarende midlertidige ændringer. Der er set bort fra ændringer af få dages varighed og de til tider temmelig omfattende ændringer ved sportsbegivenheder, demonstrationer, statsbesøg og lignende. Før omlægningerne i 2019 var det typisk Christiansborg Slotsplads, der blev berørt ved sådanne lejligheder, så linje 9A måtte en tur om ad Langebro og Amager Boulevard i stedet.

Eksterne henvisninger 

 Billeder af busser på linje 9A på Myldretid
 Billeder af busser på linje 9A på danskebusser.dk

Kilder 
 Køreplaner, trafikkort og løbende meddelelser om omlægninger fra Movia.
 Løbende oversigter over linjeændringer i Busfronten, medlemsblad for foreningen Busfronten.

Noter 

09A
Etableret i 2013